Spioenasiebewerings teen Guptas amptelik ondersoekJohn Steenhuisen, hoofsweep van die DA. Foto: Twitter Die inspekteur-generaal van die intelligensiedienste, dr. Setlhomamaru Dintwe, het aangekondig dat hy bewerings van die misbruik van staatsmag om spioenasiewerk namens die Gupta-familie te doen, amptelik gaan ondersoek. Dit volg op klagte wat die DA-hoofsweep, John Steenhuisen, by Dintwe ingedien het. Die DA het die klagte al in Julie verlede jaar ingedien, maar volgens Dintwe is die ondersoek vertraag deur die feit dat die Staatsveiligheidsagentskap onder leiding van die eertydse hoof daarvan, Arthur Fraser, die ondersoek aspris vertraag het. Fraser is onlangs deur pres. Cyril Ramaphosa aangestel as waarnemende direkteur-generaal van korrektiewe dienste. Die DA het die klagte ingedien nadat sensitiewe inligting oor verskeie vooraanstaande Suid-Afrikaners in die besit van die hooggeplaaste Gupta-amptenaar Ashu Chawla gevind is. Chawla was die afgelope paar weke opnuut in die nuus weens sy betrokkenheid daarby om visummaatreëls te omseil en vir lede van die Gupta-familie Suid-Afrikaanse burgerskap te verkry. Steenhuisen het vanoggend uitgewys dat die werk van die Zondo-kommissie van ondersoek na staatskaping die belang van die ondersoek na wederregtelike spioenasie opnuut beklemtoon. Hy het ook die belang van die afhandeling van Dintwe se ondersoek benadruk in die lig daarvan dat ŉ uitleweringsooreenkoms tussen Suid-Afrika en die Verenigde Arabiese Emirate, waar die Guptas tans woon, onlangs gesluit is. Volgens Steenhuisen gaan die DA voort met die hofsaak om Fraser se aanstelling as waarnemende direkteur-generaal van korrektiewe dienste ongeldig te laat verklaar.